CELEX: E2015P0025
Language: el
Date: 2015-10-23 00:00:00
Title: Προσφυγή που ασκήθηκε στις 23 Οκτωβρίου 2015 από την Εποπτεύουσα Αρχή της ΕΖΕΣ κατά της Ισλανδίας (Υπόθεση E-25/15)

16.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 216/7
            
         Προσφυγή που ασκήθηκε στις 23 Οκτωβρίου 2015 από την Εποπτεύουσα Αρχή της ΕΖΕΣ κατά της Ισλανδίας
   (Υπόθεση E-25/15)
   (2016/C 216/04)
   Στις 23 Οκτωβρίου 2015, η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler, Markus Schneider και Clémence Perrin, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Brussels, Belgium, άσκησε προσφυγή κατά της Ισλανδίας ενώπιον του Δικαστηρίου ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο ΕΖΕΣ:
   
               1.
            
            
               να αναγνωρίσει ότι παραλείποντας να λάβει, εντός της ταχθείσας προθεσμίας, όλα τα αναγκαία μέτρα για να ανακτήσει από τους αποδέκτες τις κρατικές ενισχύσεις που κηρύχθηκαν ασυμβίβαστες με τη λειτουργία της συμφωνίας για τον Ευρωπαϊκό Οικονομικό Χώρο από τα άρθρα 2, 3, 4 και 5 της απόφασης της Εποπτεύουσας Αρχής της ΕΖΕΣ αριθ. 404/14/COL, της 8ης Οκτωβρίου 2014, σχετικά με το καθεστώς παροχής επενδυτικών κινήτρων στην Ισλανδία, παραλείποντας να ακυρώσει, εντός της ταχθείσας προθεσμίας, τις ενδεχόμενες εκκρεμείς πληρωμές που αναφέρονται στο άρθρο 7 τρίτη περίοδος της εν λόγω απόφασης και παραλείποντας να παράσχει στην Εποπτεύουσα Αρχή της ΕΖΕΣ, εντός της ταχθείσας προθεσμίας, όλες τις πληροφορίες που περιγράφονται στο άρθρο 8 της εν λόγω απόφασης, η Ισλανδία παρέβη τις υποχρεώσεις που υπέχει βάσει του άρθρου 14 παράγραφος 3 του μέρους II του πρωτοκόλλου 3 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου και των άρθρων 6, 7 και 8 της απόφασης αριθ. 404/14/COL·
            
         
               2.
            
            
               να διατάξει την Ισλανδία να καταβάλει τα έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η Εποπτεύουσα Αρχή της ΕΖΕΣ υποστηρίζει ότι η Ισλανδία παρέβη τις υποχρεώσεις που ορίζονται στην απόφαση αριθ. 404/14/COL της Αρχής της 8ης Οκτωβρίου 2014για το καθεστώς παροχής επενδυτικών κινήτρων της Ισλανδίας («απόφαση ανάκτησης» ή «απόφαση»).
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι στην απόφαση ανάκτησης, η Αρχή έκρινε μεταξύ άλλων ότι πέντε επενδυτικές συμφωνίες τις οποίες είχε συνάψει η Ισλανδία με εταιρείες, περιελάμβαναν νέες κρατικές ενισχύσεις ασυμβίβαστες με τη λειτουργία της συμφωνίας για τον ΕΟΧ.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι το άρθρο 6 της απόφασης ανάκτησης υποχρεώνει την Ισλανδία να λάβει όλα τα αναγκαία μέτρα για την ανάκτηση από τους δικαιούχους των παράνομων κρατικών ενισχύσεων που αναφέρονται στα άρθρα 2, 3, 4 και 5 της απόφασης.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι το άρθρο 7 τρίτη περίοδος της απόφασης ανάκτησης επιβάλλει την υποχρέωση στην Ισλανδία να ακυρώσει όλες τις εκκρεμείς πληρωμές των ενισχύσεων από την ημερομηνία κοινοποίησης της απόφασης, δηλαδή από τις 8 Οκτωβρίου 2014.
            
         
               —
            
            
               Εξάλλου, η Εποπτεύουσα Αρχή της ΕΖΕΣ υποστηρίζει περαιτέρω ότι, σύμφωνα με το άρθρο 8 της απόφασης ανάκτησης, η Ισλανδία είχε την υποχρέωση να παρέχει στην Αρχή τις πληροφορίες που αναφέρονται στο εν λόγω άρθρο έως τις 9 Δεκεμβρίου 2014.